Mara Takla Haimanot was keiser van Ethiopië en die stigter van die land se Zagwe-dinastie. Sommige koningslyste noem hom bloot Mararah en volgens ander was hy Takla Haimanot. Volgens een tradisie is Mara gebore in die provinsie Lasta, wat sy magsbasis was. Hy was oorspronklik ’n generaal van Dil Na'od, met wie se dogter Masoba Warq hy getrou het. Mara het eindelik sy skoonpa se bewind omvergewerp en die nuwe dinastie gestig. Volgens ’n ander tradisie is Dil Na'od deur Goedit omvergewerp en was Mara Takla Haimanot ’n neef van Goedit wat haar ná ’n paar ander lede van haar familie opgevolg het. Daar is effens twyfel oor wanneer hy aan die bewind gekom het. Daar is twee tradisies oor hoe lank die Zagwe-dinastie regeer het; die algemeenste tradisie was dat hulle 333 jaar lank regeer het en volgens die ander tradisie is dit 133 jaar. Die Italiaanse geleerde Carlo Conti Rossini het die korter tydperk aanvaar en teruggewerk van die aanvaarde datum vir die einde van die Zagwe-dinastie, naamlik 1270. Hy beweer dus die dinastie het omstreeks 1137 ontstaan.